Ritratt mill-arkivji mgħoddi lilna minn Tonio Portughese  Is-sena 1981 rat il-bidu tal-kumpanija Taljana tas-semiconductors SGS-Ates bil-ftuħ tal-fabbrika f'Ħal Kirkop. Dan l-investiment fl-iżvilupp industrijali ta' Malta twelled mill-Inġinier Pasquale Pistorio li kien intalab mill-Professur Romano Prodi, President tal-Gruppo IRI – Istituto per la Ricostruzione Industriale, biex jieħu f'idejh it-tmexxija tal-kumpanija parastatali u jagħtiha bażi kompetittiva fis-suq mondjali tal-microelectronics. Pistorio telaq il-pożizzjoni għolja ta' Viċi President tal-kumpanija multinazzjonali Amerikana Motorola, u mar lura l-Italja. Ritratt mill-arkivji mgħoddi lilna minn Tonio Portughese F'nofs is-Sebgħinijiet kien mexxa delegazzjoni għolja tal-Motorola biex jiddiskuti mal-Gvern Malti dwar il-ftuħ ta' fabbrika kbira bi prodotti elettroniċi iżda dawk id-diskussjonijiet naqsu milli jkunu konklużi. Meta fl-1980 ħa f'idejh it-tmexxija tal-SGS reġa' ħaseb biex jikkunsidra operazzjoni industrijali f'Malta, bdew kuntatti mal-Korporazzjoni Maltija għall-Iżvilupp u eventwalment mal-Gvern. L-għan tiegħu kien li l-kumpanija Taljana jkollha impjant effiċjenti fil-Meditterran 'l barra mit-territorju Taljan. Ritratt mill-arkivji mgħoddi lilna minn Tonio Portughese Fl-1980 Tonio Portughese kien inkarigat mid-"desk" għar-relazzjonijiet ekonomiċi mal-Italja fi ħdan il-Korporazzjoni Maltija għall-Iżvilupp, MDC. Kellu rwol flimkien ma' diriġenti oħra biex jiffaċilita d-diskussjonijiet politiċi, finanzjarji u infrastrutturali mal-MDC u entitajiet governativi, u li ġew finalizzati b'sodisfazzjon għall-investitur Taljan. L-Inġinier Pistorio u l-Inġinier Ennio Filauro (direttur maniġerjali tal-kumpanija ġdida SGS Malta) ħajjruh bis-sħiħ biex jingħaqad mal-kumpanija l-ġdida bħala "lunga mano" tal-investitur Taljan fit-twettieq tal-proġett b'responsabbiltajiet għar-Riżorsi Umani u r-relazzjonijiet esterni. Tonio Portughese aċċetta din l-isfida u ngħaqad mal-SGS bħala l-ewwel impjegat maniġerjali fit-twettieq ta' attività industrijali fl-eks fabbrika tal-GIE f'Ħal Kirkop. F'Marzu tal-1981 ħarġet l-ewwel produzzjoni tal-komponenti Versawatt tip TO220 li ġew esportati lejn l-Italja. Bis-saħħa ta' investimenti kontinwi, il-produzzjoni bdiet tiżdied sew u l-SGS saret l-akbar esportatur minn Malta u sservi s-suq mondjali tal-elettronika. B'hekk tqiegħdu s-sisien biex twieldet u kibret din l-akbar kumpanija b'teknoloġija għolja mnebbħa mill-viżjoni tal-apprezzament tar-riżorsi umani bħala l-aqwa patrimonju, ta' esportazzjoni b'valur aġġunt, leadership fit-teknoloġija. Ritratt mill-arkivji mgħoddi lilna minn Tonio Portughese Tonio Portughese jisħaq li Malta għandha dejn kbir lejn l-Inġinier Pasquale Pistorio. Huwa jfakkar li Malta kienet onoratu bl-għoti ta' Ġieħ ir-Repubblika fl-Ordni Nazzjonali tal-Mertu u ngħata lawrija honoris causa fix-Xjenza mill-Università ta' Malta.